Imtella' Ġunju 29, 2021 Rapport: Claire Preca Taroum Ir-raħħal Ġużeppi Muscat li għandu 78 sena jgħix għall-Imnarja u għalhekk diżappuntat li għat-tieni sena nfila l-attivitajiet fil-Buskett mhux ser isiru. "Konna mmorru, dawk li kienu jiktbu l-mogħoż u n-nagħaġ għall-ħalib. Konna neħduhom il-Buskett fis-7.30am. Kien ikun hemm il-ġurija. Huma jkunu maħlubin u jerġgħu jduruhom." Minn meta kien tifel ċkejken Ġużeppi dejjem mar l-Imnarja u ilu jieħu sehem 66 sena fejn matul is-snin rebaħ diversi kompetizzjonijiet bin-nagħaġ u l-mogħoż li jrabbi. "Għandi xi 300 tazza, barra li tajt. U kienu jagħmluha ta' Ħad-Dingli wkoll, nieħu sehem fiha u nieħu ħsiebha jien ukoll". B'qalbu maqsuma, Ġużeppi spjegalna kif qed jimla' l-ħin f'dawn il-ġranet. "Immur il-Buskett kuljum, ilni ħmistax, kull filgħodu. Jaqbadni l-biki xħin immur hemm, jiddispjaċini li mhux se nieħu sehem mhux biex nirbaħ ta' biex nieħu sehem. Jekk nirbaħ nieħu pjaċir imma mhux biex nirbaħ biss ninżel. Id-delizzju u l-hena tiegħi". Tispikka fix-xogħol mal-merħla l-passjoni u d-dedikazzjoni ta' Ġużeppi. Qabel tlaqna mir-razzett, pronta t-tweġiba ta' Ġużeppi għad-domanda x'inhi xewqa tiegħu. "Ix-xewqa tiegħi hi li ssir sena oħra, inkun għadni hawn u nieħu sehem." It-Taqsima tal-Attivitajiet u l-Promozzjoni fil-Ministeru tal-Agrikoltura, Sajd, Ikel u Drittijiet tal-Annimali diġà qiegħda taħseb għal meta tkun tista' terġa' tiċċelebra l-Imnarja bħal qabel. "Għandna diversi ideat,pereżempju fejn jidħlu l-annimali għandna annimali indiġini. In-nagħġa Maltija, il-gendus Malti u l-mogħża Maltija se jkun hawn sezzjoni għalihom biss. Fejn jidħol l-ikel għalfejn għandu jkun hawn biss piżelli u rkotta? Se nipprovaw indaħħlu eżempju pastizz tal-bigilla li hija ħaġa Maltija wkoll. Fejn jidħlu l-ġbejniet, il ġbejniet huma magħmulin mill-ġbejniet tal-baqra,tan-nagħġa u tal-mogħża. Tliet togħmiet differenti. Għax m'għandux ikun hemm varjazzjoni?" Ma' Mario Camilleri, li hu organizzatur f'din it-taqima, ltqajna fil-ġonna tal-Buskett. Jispikka s-skiet għajr għat-tpespis tal-għasafar u n-nostalġija għall-attività li kien ikun hawn f'dawn il-jumejn! "Taqbadni nostalġija. Jien l-attivitajiet inħobbhom u għalija passjoni tiegħi speċjalment l-Imnarja. Kien hemm diversi fehmiet differenti imma ehe n-nies rieduha l-Imnarja." Il-popolarità tagħha hi l-Imnarja li inti qed tmur għall-għeruq tal-użanzi Maltin. Din hija festa tal-bdiewa u r-raħħala fejn huma juru x-xogħlijiet tagħhom".